BEGRUNDELSE

1. BAGGRUND FOR FORSLAGET

Det bliver stadig mere nødvendigt med pålidelige statistikker, hvis de politiske beslutningstagere, erhvervslivet og borgerne skal kunne træffe passende evidensbaserede beslutninger. Derfor lægger alle statistikmyndigheder stor vægt på at sikre, at de udarbejdede data har en høj kvalitet. I 2005 blev der vedtaget en adfærdskodeks for europæiske statistikker[1], og det europæiske statistiske systems (ESS) grundlæggende regelkompleks for udvikling, udarbejdelse og formidling af europæiske statistikker blev i 2009 moderniseret med vedtagelsen af Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker[2].

Den seneste økonomiske udvikling har på ny understreget behovet for en yderligere styrkelse af statistikkers troværdighed. Økonomisk-politiske instrumenter og resultater er - mere end nogen sinde tidligere – påvirket af stemningen på de globale finansielle markeder og de strategier, der følges af aktørerne. Statistikker er præcis så pålidelige, som offentligheden, navnlig de finansielle markeder, mener, at de er. Statistiske datas pålidelighed målt ud fra tekniske kvalitetsvurderingskriterier er en forudsætning for brugernes tillid til statistikkerne. Men lige så vigtig er troværdigheden af de institutioner, der udarbejder statistikker. I den forbindelse bør der lægges særlig vægt på de statistiske myndigheders faglige uafhængighed, som bør sikres ved lov.

Kommissionen har erkendt dette og har i sin meddelelse "Effektiv kvalitetsstyring inden for europæiske statistikker"[3] peget på behovet for at forbedre styringen af det europæiske statistiske system ved at sikre ubetinget anvendelse af princippet om de nationale statistiske kontorers faglige uafhængighed, præcisere deres koordinerende rolle i de nationale statistiske systemer og fremme anvendelsen af administrative data til statistiske formål. Det blev endvidere foreslået at fastsætte "forpligtende indsatser for tillid til statistik" for at gøre medlemsstaterne opmærksomme på deres rolle i og medansvar for at sikre de officielle statistikkers troværdighed ved at respektere de nationale statistiske kontorers uafhængighed. Ifølge meddelelsen skal alle disse foranstaltninger indføres ved en ændring af forordning (EF) nr. 223/2009. Desuden bør adfærdskodeksen for europæiske statistikker revideres i overensstemmelse hermed[4].

Konklusionen i ovennævnte meddelelse og de foreslåede forbedringstiltag blev støttet af Økofinrådet (3100. samling den 20. juni 2011). Europa-Parlamentet og Rådet anerkendte også eksplicit den centrale betydning af de nationale statistiske kontorers faglige uafhængighed i lovgivningspakken om forbedret økonomisk styring, den såkaldte "six-pack", som trådte i kraft i december 2011. Det fremgik heraf, at nationale statistikmyndigheders faglige uafhængighed blandt andet indebærer gennemsigtige procedurer for ansættelse og afskedigelse, der udelukkende er baseret på faglige kriterier[5]. Europa-Parlamentet vedtog endvidere den 13. marts 2012 en beslutning, som opfordrer Kommissionen til hurtigt at gennemføre foranstaltninger til forbedring af kvalitetsstyring og styring inden for europæiske statistikker.

2. RESULTAT AF HØRINGER AF INTERESSEREDE PARTER

Forslaget bygger hovedsageligt på konklusionerne og henstillingerne fra "ESS-taskforcen vedrørende revision af forordning (EF) nr. 223/2009 og forpligtende indsatser for tillid til statistik", som holdt en række møder mellem juni og oktober 2011. Denne taskforce var sammensat af repræsentanter for 14 lande og drøftede de fire vigtigste spørgsmål i forbindelse med forbedring af styringen af det europæiske statistiske system, som blev fremsat i meddelelsen "Effektiv kvalitetsstyring inden for europæiske statistikker": de nationale statistiske kontorers uafhængighed, deres koordinerende rolle i de nationale statistiske systemer, anvendelsen og forvaltningen af administrative data og "forpligtende indsatser for tillid til statistik".

Der er gennemført en høring af udkastet til forslag sammen med ESS-Udvalget, som først og fremmest har til opgave at yde faglig rådgivning til ESS angående udvikling, udarbejdelse og formidling af europæiske statistikker i overensstemmelse med statistiske principper.

3. JURIDISKE ASPEKTER AF FORSLAGET

I henhold til forslaget skal der foretages en revision af det gældende grundlæggende regelkompleks for europæiske statistikker, der skal tilpasses de politikbehov og udfordringer, som den seneste udvikling i den globale økonomi har medført for europæiske statistikker. Det vigtigste mål er en yderligere forbedring af styringen i det europæiske statistiske system for at sikre dets høje troværdighed og reagere fyldestgørende på de databehov, som er opstået som følge af den forbedrede økonomisk-politiske koordinering i Den Europæiske Union.

I den forbindelse har navnlig de nationale statistikmyndigheders faglige uafhængighed central betydning. Det aktuelle forslag fokuserer specifikt på lederne af de nationale statistiske kontorer, hvis uafhængighed ved varetagelsen af deres hverv er en forudsætning for at sikre de respektive institutioners uafhængighed. Det er i denne forbindelse absolut nødvendigt, at lederne af de nationale statistiske kontorer frit kan fastlægge processer, statistiske metoder, standarder og procedurer samt indholdet af og tidspunkterne for statistiske offentliggørelser for så vidt angår alle europæiske statistikker. De må ikke søge og skal beskyttes mod instrukser fra nationale regeringer eller andre institutioner. Endvidere skal lederne af de nationale statistiske kontorer gives en betydelige grad af autonomi, når de træffer beslutninger om det statistiske kontors interne forvaltning, og de skal offentligt kunne fremsætte bemærkninger om det budget, der tildeles det nationale statistiske kontor set i relation til de statistiske opgaver, der skal gennemføres. Der skal desuden være gennemsigtige og juridisk bindende regler udelukkende baseret på faglige kriterier for udnævnelse, forflyttelse og afskedigelse af lederne af de nationale statistiske kontorer.

Lederne af de nationale statistiske kontorer bør dog ikke kun have udstrakt autonomi, de bør også være ansvarlige for de resultater, som de nationale statistiske kontorer leverer, både med hensyn til statistisk produktion og budgetgennemførelse. Derfor bør de forelægge en årlig rapport om den pågældende myndigheds statistiske opgaver og finansielle situation.

Som Kommissionen har fastslået i sin meddelelse "Effektiv kvalitetsstyring inden for europæiske statistikker", omfatter forslaget om ændring af forordning (EF) nr. 223/2009 også indførelse af "forpligtende indsatser for tillid til statistik". Disse erklæringer om at overholde adfærdskodeksen for europæiske statistikker og navnlig princippet om de nationale statistiske kontorers uafhængighed har til formål at forbedre den statistiske styring i EU og sikre de europæiske statistikkers troværdighed. Ifølge forslaget bør de underskrives af regeringerne i alle medlemsstaterne og medunderskrives af Kommissionen; for begge parter gælder, at undertegningen skal ske på højeste niveau. Det er hensigten, at de enkelte forpligtende indsatser for tillid til statistik skal udformes individuelt af den berørte medlemsstat og indeholde landespecifikke forbedringstiltag. Den faktiske gennemførelse af disse tiltag vil blive overvåget af Eurostat som led i den allerede fastlagte regelmæssige vurdering af medlemsstaternes overholdelse af adfærdskodeksen for europæiske statistikker.

De nationale statistiske kontorers koordinerende rolle i de nationale statistiske systemer præciseres med forslaget om at ændre artikel 5, stk. 1, i forordning (EF) nr. 223/2009. Der er tilføjet eksplicitte referencer til de institutioner og funktioner, der skal koordineres.

En anden ændring, der præciserer de nationale statistiske kontorers rolle, er en ny artikel 17a om adgang til samt anvendelse og integrering af administrative registre, som erstatter den nuværende artikel 24. Denne ændring har først og fremmest til formål at etablere en retlig ramme for en mere udbredt anvendelse af administrative datakilder til udarbejdelse af europæiske statistikker uden at øge byrden for respondenter, nationale statistiske kontorer og andre nationale myndigheder. I henhold til forslaget bør de nationale statistiske kontorer i det omfang, der er nødvendigt, inddrages i beslutninger om udformning, udvikling og nedlæggelse af administrative registre, som kan anvendes i produktionen af statistiske data. De bør også koordinere de relevante standardiseringsopgaver og modtage metadata om administrative data, som er udtrukket til statistiske formål. De nationale statistiske kontorer, andre nationale myndigheder og Eurostat bør have rettidig og gratis adgang til administrative registre, men kun inden for deres respektive offentlige administrative systemer og i det omfang, det er nødvendigt for at udvikle, udarbejde og formidle europæiske statistikker.

Med ændringen af artikel 6 i forordning (EF) nr. 223/2009 tages der hensyn til behovet for en passende sikring af Eurostats uafhængige stilling på EU-plan på samme måde, som det er foreslået for de nationale statistiske kontorer på nationalt plan. Det er afgørende for det europæiske statistiske systems troværdighed, og et flertal af medlemsstaterne lagde stor vægt på dette i den forudgående høring af interessenterne.

For at forenkle budgetplanlægningen for statistiske opgaver og gøre den mere stabil bringes programperioden for de europæiske statistiske programmer endvidere i overensstemmelse med Unionens flerårige finansielle ramme.

Endelig tager forslaget til ændring af forordning (EF) nr. 223/2009 hensyn til de nødvendige justeringer af Lissabontraktaten for så vidt angår tildeling af delegerede beføjelser og gennemførelsesbeføjelser til Kommissionen.

4. VIRKNINGER FOR BUDGETTET

Dette forslag forventes ikke at få ressourcemæssige virkninger inden for det europæiske statistiske system. Tværtimod er det meningen, at det skal forenkle og forbedre koordineringen og samarbejdet inden for systemet, hvilket i sidste ende skal føre til en mere effektiv produktion af europæiske statistikker og til en mindsket arbejdsbyrde for respondenterne.

Personalebehovet i Kommissionen vil blive dækket af det personale, som generaldirektoratet allerede har afsat til forvaltningen af den pågældende retsakt, og/eller ved omfordeling af stillinger inden for generaldirektoratet.

5. FAKULTATIVE ELEMENTER

Ingen.

2012/0084 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 223/2009 om europæiske statistikker

(Tekst af relevans for EØS og for Schweiz)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 338, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

(1) Det europæiske statistiske system (EES) har som partnerskab generelt haft succes med at konsolidere sine aktiviteter for at sikre udviklingen, udarbejdelsen og formidlingen af europæiske statistikker af en høj kvalitet, blandt andet ved at forbedre styringen af systemet.

(2) Der er dog for nylig konstateret en række svagheder, navnlig med hensyn til det statistiske kvalitetsstyringssystem.

(3) I sin meddelelse til Europa-Parlamentet og Rådet "Effektiv kvalitetsstyring inden for europæiske statistikker"[6] af 15. april 2011 foreslog Kommissionen en række tiltag til at afhjælpe disse svagheder. Kommissionen foreslog navnlig en målrettet ændring af Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker[7].

(4) Økofinrådet hilste i sine konklusioner af 20. juni 2011 Kommissionens initiativ velkommen og understregede vigtigheden af en løbende forbedring af det europæiske statistiske systems styring og effektivitet.

(5) Der bør desuden tages hensyn til, hvilken virkning den seneste udvikling i forbindelse med rammerne for Unionens økonomiske styring har på det statistiske område, navnlig aspekter vedrørende statistisk uafhængighed som f.eks. gennemsigtige procedurer for ansættelse og afskedigelse, budgetbevillinger og offentliggørelseskalendere, som fastsat i Europa-Parlamentets og Rådets forordning (EU) nr. 1175/2011 af 16. november 2011 om ændring af Rådets forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker[8], samt aspekter vedrørende kravet om, at organer, som har til opgave at overvåge gennemførelsen af nationale finanspolitiske regler, har funktionel autonomi, som fastsat i Europa-Parlamentets og Rådets forordning (EU) nr. …/… om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet.

(6) Disse aspekter bør ikke begrænses til statistikker, der er udarbejdet med henblik på budgetovervågningssystemet og proceduren i forbindelse med uforholdsmæssigt store underskud, men bør gælde for alle europæiske statistikker, der udvikles, udarbejdes og formidles af det europæiske statistiske system.

(7) Endvidere er det en nødvendig betingelse for de statistiske myndigheders faglige uafhængighed, at der på årsbasis eller over en flerårig periode afsættes tilstrækkelige ressourcer til at opfylde de statistiske behov.

(8) Med henblik herpå bør de statistiske myndigheders faglige uafhængighed styrkes, og minimumsstandarder bør håndhæves, navnlig hvad angår lederne af de nationale statistiske kontorer, som bør gives særlige garantier, når det gælder udførelse af statistiske opgaver, organisationsledelse og ressourcetildeling.

(9) Endvidere bør omfanget af den koordinerende rolle, som de nationale statistiske kontorer allerede har fået tildelt, præciseres, således at der opnås en mere effektiv koordinering af statistiske opgaver på nationalt plan, herunder kvalitetsstyring.

(10) For at lette byrden for statistikmyndighederne og respondenterne bør de nationale statistiske kontorer og andre nationale myndigheder hurtigt og gratis kunne få adgang til og anvende administrative registre, herunder registre, som føres elektronisk, samt integrere disse registre i statistikker.

(11) De nationale statistiske kontorer bør endvidere på et tidligt stadium høres om udformningen af nye administrative registre, som vil kunne levere data til statistiske formål, og om planlagte ændringer af, eller nedlæggelse af, eksisterende administrative kilder. De bør også modtage relevante metadata fra ejerne af administrative data og koordinere standardiseringsaktiviteterne i forbindelse med administrative registre, der er relevante for produktionen af statistiske data.

(12) Fortrolig behandling af data fra administrative registre bør sikres i henhold til de fælles principper og retningslinjer, der gælder for alle fortrolige data, der anvendes til udarbejdelse af europæiske statistikker. Der bør også indføres kvalitetsvurderingssystemer for disse data.

(13) Europæiske statistikkers kvalitet bør forbedres og brugernes tillid styrkes ved at inddrage de nationale regeringer i ansvaret for anvendelse af den europæiske adfærdskodeks for europæiske statistikker. Derfor bør hver medlemsstat fastsætte "forpligtende indsatser for tillid til statistik", som skal omfatte særlige tilsagn fra regeringen om at implementere adfærdskodeksen og nationale kvalitetssikringssystemer, herunder selvevalueringer og forbedringstiltag.

(14) Da produktionen af europæiske statistikker skal bygge på langsigtet operationel og finansiel planlægning for at sikre en høj grad af uafhængighed, bør det europæiske statistiske program dække samme periode som den flerårige finansielle ramme.

(15) Forordning (EF) nr. 223/2009 tillægger Kommissionen beføjelser til at gennemføre nogle af nævnte forordnings bestemmelser; som følge af Lissabontraktatens ikrafttrædelse bør de beføjelser, der tildeles Kommissionen ved nærværende forordning, tilpasses til artikel 290 og 291 i traktaten.

(16) Kommissionen bør have beføjelse til at vedtage delegerede retsakter i overensstemmelse med artikel 290 i traktaten for at udbygge eller ændre visse ikke-væsentlige elementer i forordning (EF) nr. 223/2009 med henblik på at fastsætte kvalitetskrav som f.eks. målværdier og minimumsstandarder for statistikproduktionen, når disse ikke er fastlagt i den sektorspecifikke statistiklovgivning. Kommissionen sikrer, at disse delegerede retsakter ikke pålægger medlemsstaterne og de respondenterne en væsentlig yderligere administrativ byrde.

(17) Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

(18) Der er brug for ensartede betingelser for gennemførelse af adgang til fortrolige data til videnskabelige formål. Kommissionen bør tillægges gennemførelsesbeføjelser med henblik på at fastsætte, under hvilke ordninger, regler og betingelser der kan gives en sådan adgang på EU-plan, i overensstemmelse med undersøgelsesproceduren i artikel 5 i Europa-Parlamentets og Rådets forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[9].

(19) Målet for denne forordning kan ikke i tilstrækkelig grad opfyldes af medlemsstaterne og kan derfor bedre gennemføres på EU-plan; Unionen kan derfor træffe foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går forordningen ikke ud over, hvad der er nødvendigt for at nå dette mål.

(20) Udvalget for det Europæiske Statistiske System er blevet hørt –

VEDTAGET DENNE FORORDNING:

Artikel 1

I forordning (EF) nr. 223/2009 foretages følgende ændringer:

1) Artikel 2, stk. 1, litra a), affattes således:

"a) "faglig uafhængighed": statistikker skal udvikles, udarbejdes og formidles på et uafhængigt grundlag, særligt i forbindelse med fastlæggelsen af, hvilke teknikker, definitioner, metodologier og kilder der skal anvendes, samt af tidspunkterne for og indholdet af alle former for formidling, uden at der modtages instrukser fra politisk hold, interessegrupper, EU-myndigheder eller nationale myndigheder"

2) Artikel 5, stk. 1, affattes således:

"1. Den nationale statistiske myndighed, der udpeges af den enkelte medlemsstat som det organ, der er ansvarligt for koordinering af alle nationale aktiviteter til udvikling, udarbejdelse og formidling af europæiske statistikker (det nationale statistiske kontor), fungerer i denne henseende som det eneste kontaktpunkt for Kommissionen (Eurostat) i statistiske spørgsmål.

De nationale statistiske kontorers ansvar for koordinering omfatter alle andre nationale myndigheder, der er ansvarlige for udvikling, udarbejdelse og formidling af europæiske statistikker. De nationale statistiske kontorer er navnlig ansvarlige for på nationalt plan at koordinere den statistiske programmering og rapportering, kvalitetsovervågning, metodologi, fremsendelse af data og kommunikation vedrørende det europæiske statistiske systems statistiske aktioner."

3) Følgende indsættes som artikel 5a:

"Artikel 5a Ledere af de nationale statistiske kontorer

1. Lederne af de nationale statistiske kontorer har inden for deres nationale statistiske system alene ansvaret for at fastlægge processer, statistiske metoder, standarder og procedurer samt indholdet af og tidspunkterne for statistiske offentliggørelser for så vidt angår alle europæiske statistikker. De tillægges beføjelse til at træffe afgørelse om alle spørgsmål vedrørende den interne forvaltning af de nationale statistiske kontorer. De koordinerer de statistiske aktiviteter, som gennemføres af alle nationale myndigheder, som bidrager til at udvikle, udarbejde og formidle europæiske statistikker. Under udførelsen af disse opgaver handler lederne af de nationale statistiske kontorer uafhængigt; de må hverken søge eller modtage instrukser fra nogen regering, nogen institution, noget andet organ eller nogen anden organisation; de afholder sig fra enhver handling, der er uforenelig med udførelsen af disse opgaver.

2. Procedurerne for ansættelse, forflyttelse og afskedigelse af lederne af de nationale statistiske kontorer skal være gennemsigtige og udelukkende baseret på faglige kriterier.

3. Lederne af de nationale statistiske kontorer er ansvarlige for de nationale statistiske kontorers statistiske aktiviteter og budgetgennemførelse; de offentliggør en årlig rapport, og de kan fremsætte bemærkninger om bevillingsspørgsmål, der vedrører de nationale statistiske kontorers statistiske aktiviteter.

4. Lederne af de nationale statistiske kontorer repræsenterer deres nationale statistiske systemer inden for det europæiske statistiske system."

4) Artikel 6, stk. 2, affattes således:

"2. På EU-plan skal Kommissionen (Eurostat) handle uafhængigt ved sikringen af, at udarbejdelsen af europæiske statistikker sker efter de fastsatte regler og principper for statistikker. I denne forbindelse har den alene ansvaret for at fastlægge processer, statistiske metoder, standarder og procedurer samt indholdet af statistikkerne og tidspunkterne for deres offentliggørelse."

5) I artikel 11 indsættes som stk. 3:

"3. Medlemsstaterne træffer alle nødvendige foranstaltninger til implementering af adfærdskodeksen for at bevare tilliden til deres statistikker. Med henblik herpå skal hver medlemsstat, som er repræsenteret ved regeringen, underskrive og implementere "forpligtende indsatser for tillid til statistik", hvorved der indgås specifikke politikforpligtelser til at implementere kodeksen og fastsætte nationale kvalitetssikringssystemer, herunder selvevalueringer og forbedringstiltag. De forpligtende indsatser medunderskrives af Kommissionen.

Disse forpligtende indsatser overvåges regelmæssigt af Kommissionen på grundlag af årlige rapporter, som medlemsstaterne indsender. Kommissionen rapporterer til Europa-Parlamentet og Rådet om gennemførelsen af disse forpligtelser senest tre år efter denne forordning ikrafttræden."

6) Artikel 12, stk. 2, andet afsnit, affattes således:

"Bestemte kvalitetskrav som f.eks. målværdier og minimumsstandarder for statistikproduktionen kan fastlægges i den sektorspecifikke lovgivning. Indeholder den sektorspecifikke lovgivning ikke bestemmelser herom, kan Kommissionen ved hjælp af delegerede retsakter i overensstemmelse med artikel 26a vedtage sådanne bestemte kvalitetskrav."

7) Artikel 13, stk. 1, affattes således:

"1. I det europæiske statistiske program fastlægges rammerne for udvikling, udarbejdelse og formidling af europæiske statistikker, hovedområderne og målsætningerne for de planlagte aktioner for en periode svarende til perioden for den flerårige finansielle ramme. Europa-Parlamentet og Rådet træffer beslutning herom. Programmets indvirkning og omkostningseffektivitet evalueres under medvirken af uafhængige eksperter."

8) Følgende indsættes som artikel 17a:

"Artikel 17a

Adgang til samt anvendelse og integrering af administrative registre

"1. For at lette byrden for respondenterne har de nationale statistiske kontorer, andre nationale myndigheder, jf. artikel 4, og Kommissionen (Eurostat) ret til hurtig og gratis adgang til alle administrative registre og til at anvende disse registre og integrere dem i statistikker i det omfang, det er nødvendigt for at udvikle, udarbejde og formidle europæiske statistikker.

2. De nationale statistiske kontorer og Kommissionen (Eurostat) høres og inddrages i forbindelse med udformningen, den efterfølgende udvikling og nedlæggelsen af administrative registre, som er opbygget og vedligeholdt af andre organer, således at yderligere anvendelse af disse registre til statistiske formål fremmes. De skal have ret til at koordinere standardiseringsaktiviteter i forbindelse med administrative registre, der er relevante for produktionen af statistiske data.

3. De nationale statistiske kontorers, andre nationale myndigheders og Kommissionens (Eurostats) adgang og inddragelse i henhold til stk. 1 og 2 skal begrænses til administrative registre inden for deres respektive offentlige administrative system.

4. De nationale statistiske kontorer modtager relevante metadata fra ejerne af administrative registre, der anvendes til statistiske formål.

5. De nationale statistiske kontorer og ejerne af administrative registre fastlægger de nødvendige samarbejdsmekanismer."

9) Artikel 23, andet afsnit, affattes således:

"De nærmere ordninger, regler og betingelser for adgang på EU-plan fastlægges i overensstemmelse med undersøgelsesproceduren, der er omhandlet i artikel 27, stk. 2."

10) Artikel 24 udgår.

11) Følgende indsættes som artikel 26a:

"Artikel 26a Udøvelse af delegerede beføjelser

1. Kommissionen tillægges beføjelser til at vedtage delegerede retsakter på de i denne artikel fastlagte betingelser.

2. De delegerede beføjelser i artikel 12, stk. 2, tillægges Kommissionen for en periode på fem år fra denne forordnings ikrafttræden. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelserne forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

3. Den i artikel 12, stk. 2, omhandlede delegation af beføjelser kan til enhver tid tilbagekaldes af Europa-Parlamentet eller Rådet.

En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning fra dagen efter offentliggørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

4. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

5. En delegeret retsakt vedtaget i henhold til artikel 12, stk. 2, træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ."

12) Artikel 27 affattes således:

"Artikel 27 Udvalg

1. Kommissionen bistås af Udvalget for det Europæiske Statistiske System. Dette udvalg er et udvalg som omhandlet i forordning (EU) nr. 182/2011.

2. Når der henvises til nærværende stykke, finder artikel 5 i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser, anvendelse."

Artikel 2

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17.4.2012.

På Europa-Parlamentets vegne På Rådets vegne

Formand Formand

[1] Kommissionens henstilling om medlemsstaternes og Fællesskabets statistikmyndigheders uafhængighed, integritet og ansvarlighed (KOM(2005) 217 endelig af 25.5. 2005).

[2] EUT L 87 af 31.3.2009, s. 164.

[3] KOM(2011) 211 endelig af 15.4.2011.

[4] En revision af adfærdskodeksen for europæiske statistikker blev vedtaget af Udvalget for Det Europæiske Statistiske System den 28. september 2011.

[5] Artikel 1, stk. 14, i Europa-Parlamentets og Rådets forordning (EU) nr. 1175/2011 af 16. november 2011 om ændring af Rådets forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker (EUT L 306 af 23.11.2011, s. 12).

[6] KOM(2011) 211 endelig.

[7] EUT L 87 af 31.3.2009, s. 164.

[8] EUT L 306 af 23.11.2011, s. 12.

[9] EUT L 55 af 28.2.2011, s. 13.